รองนายกรัฐมนตรีและรัฐมนตรีว่าการกระทรวงกลาโหม ขอบคุณทุกฝ่ายร่วมทำหน้าที่ดูแลความมั่นคงปลอดภัยในการประชุมสุดยอดอาเซียน
พล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ได้กล่าวขอบคุณการทำงานของฝ่ายความมั่นคง ทั้งหน่วยงานข่าว ฝ่ายปกครอง ทหารและตำรวจในทุกส่วนราชการ ที่ร่วมกันเตรียมการและทำหน้าที่ดูแลรักษาความมั่นคง ความปลอดภัยและการจราจร ตลอดช่วงเวลาของการประชุมสุดยอดอาเซียนที่ผ่านมา พร้อมทั้งขอขอบคุณประชาชนที่ร่วมกันทำหน้าที่เป็นเจ้าภาพที่ดี และให้ความร่วมมือกับมาตรการต่างๆที่รัฐบาลกำหนด เป็นผลให้การประชุมที่ผ่านมา เป็นไปด้วยความเรียบร้อยสมเกียรติ         ทั้งนี้ พลเอกประวิตร ย้ำว่ายังมีการจัดประชุมที่เกี่ยวข้องของเสาหลักอาเซียนอื่นๆ ทั้งด้านการเมืองและความมั่นคง ด้านเศรษฐกิจ รวมทั้งด้านสังคมและวัฒนธรรมที่ไทยยังเป็นเจ้าภาพต่อเนื่องตลอดทั้งปี จึงได้กำชับขอให้ฝ่ายความมั่นคง ดำรงความพร้อมเตรียมการทำหน้าที่ต่อเนื่อง โดยขอให้พิจารณานำบทเรียนการทำงานที่ผ่านมา ปรับปรุงแผนการทำงานให้มีความสมบูรณ์ยิ่งขึ้น เพื่อดำรงสถานะความเชื่อมั่นและบทบาทนำของไทยในการทำหน้าที่ประธานอาเซียน ที่เป็นความภาคภูมิใจร่วมกันของคนไทยทุกคน#ประชุมอาเซียน #การประชุมสุดยอดอาเซียน #สำนักข่าว #กรมประชาสัมพันธ์